《雨中过颜东郊五首 其五》
明代·孙承恩

千林暝色起，日落西山坳。牛羊时下来，归鸦恋其巢。

兴尽复言旋，短棹风飘飘。犬吠丛薄间，渔火明江郊。

星月澹微茫，煜然吐林梢。喧喧市声近，扰扰物役劳。

我生本无期，一笑乐亦聊。但能无拘牵，何地非逍遥。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。